**Ministerstvo školstva, vedy, výskumu a športu SR**

****

**Metodický pokyn pre aktualizáciu rezortných údajov**

**do Centrálneho registra v šk. r. 2021/2022**

**Bratislava, 30. august 2021**

(verzia V1)

Obsah

[1. Úvod 2](#_Toc17885041)

[2. Použité skratky 2](#_Toc17885042)

[3. Cieľ, predmet a rozsah aktualizácie údajov 4](#_Toc17885043)

[4. Programové zabezpečenie 5](#_Toc17885044)

[5. Atribúty DŽP 6](#_Toc17885045)

[6. Atribúty zamestnanca 7](#_Toc17885046)

[7. Kontakty, odkazy 8](#_Toc17885047)

### Úvod

V súlade s § 158 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (ďalej len "zákon č. 245/2008 Z. z.") a na základe § 77 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len "zákon č. 138/2019 Z. z.") poskytujú školy a školské zariadenia do Rezortného informačného systému údaje pre vedenie Centrálneho registra. Aktualizácia údajov prebehne ku 15.9. v termíne od 15.9. do 30.9. a potom bude prebiehať pravidelne v  kalendárnych mesiacoch október až jún, t. j. s mesačnou periodicitou. Školy budú odosielať údaje do CR za príslušný mesiac od októbra v dňoch od 6. v danom mesiaci do 5. v nasledujúcom mesiaci, s výnimkou údajov za december, kedy je údaje možné odoslať od 6.12.2021 do 11.1.2022 (vrátane) a v dôsledku toho v januári 2022 od 12.1.2022. Ak škola odošle údaje mimo týchto termínov, CR ich za daný mesiac nespracuje a škola si tak nesplní legislatívnu povinnosť odoslania údajov do CR, za čo jej môžu hroziť sankcie.

**Údaje detí, žiakov, poslucháčov je ministerstvo na základe princípu „jedenkrát a dosť“ povinné poskytnúť niektorým ďalším štátnym orgánom, ktoré ich použijú na účely svojej agendy (napr. výplata rodinných prídavkov, daňový bonus, atď.). V prípade zlej evidencie žiakov môže dôjsť ku nesprávnym akciám týchto orgánov (napr. nevyplateniu rodinných prídavkov zákonným zástupcom žiaka).**

### Použité skratky

| Skratka | Popis |
| --- | --- |

|  |  |
| --- | --- |
| CR | Centrálny register |
| DŽP | Deti, žiaci, poslucháči |
| EP | Elokované pracovisko |
| EDUID | 9 miestny identifikátor pridelený MŠVVaŠ SR pre ŠaŠZ, zriaďovateľov, DŽP a zamestnancov začínajúci číslicou 1, 2, 3 |
| GYM | Gymnázium |
| KODSKO | Kód školy, 9 miestny identifikátor školy a školského zariadenia pridelený CVTI SR, resp. MŠVVaŠ SR, používaný do r. 2015 začínajúci číslicami 0 alebo 7 |
| KON | Konzervatórium |
| MŠ | Materská škola |
| MŠVVaŠ SR | Ministerstva školstva, vedy výskumu a športu SR |
| MV SR | Ministerstvo vnútra SR |
| OU | Odborné učilište |
| PFO | Poverená fyzická osoba za ŠaŠZ |
| PŠ | Praktická škola |
| PŠD | Povinná školská dochádzka |
| RIS | Rezortný informačný systém |
| RŠ | Regionálne školstvo |
| SŠ | Stredná škola |
| ŠaŠZ | Škola a školské zariadenie |
| ŠIS | Školské informačné systémy /aScAgenda, Ševt – eŠkola, .../ |
| ŠŠ | Špeciálna škola |
| web | Webové sídlo MŠVVaŠ SR: http://www.minedu.sk/statistika/ |
| ZŠ | Základná škola |
| ZUŠ | Základná umelecká škola |

### Cieľ, predmet a rozsah aktualizácie údajov

Cieľom poskytovania údajov je získavať aktuálne a spoľahlivé údaje o DŽP a všetkých zamestnancoch pôsobiacich v regionálnom školstve za celú Slovenskú republiku.

Aktualizácia údajov sa bude vzťahovať na nasledujúce druhy škôl bez ohľadu na ich právnu subjektivitu a zriaďovateľa:

* materské školy
* základné školy
* gymnáziá
* konzervatóriá
* stredné športové školy
* stredné odborné školy
* školy umeleckého priemyslu
* špeciálne školy (materské, základné, stredné) vrátane škôl pre žiakov so ŠVVP

Školy pri zdravotníckych zariadeniach odosielajú údaje len za zamestnancov. Základné umelecké školy a jazykové školy mesačné údaje zo svojich ŠIS neposielajú. Ak by došlo ku zmene budú ZUŠ a JŠ v takom prípade vopred informované. ZUŠ a JŠ vypĺňajú len výkaz v septembri potrebný k financovaniu.

Všetky tieto školy budú spravodajskými jednotkami.

Každá organizačná zložka / elokované pracovisko vyplní údaje za seba pod svojim kódom školy EDUID. (deväťmiestne číslo začínajúce 1).

V prípade spojených škôl do Centrálneho registra poskytuje údaje každá organizačná zložka pod svojim vlastným kódom školy.

To isté platí pre Základné školy s materskou školou, kde každá organizačná zložka sa prihlasuje a zadáva údaje pod svojim EDUID.

Objekty, ktoré sú zaradené do siete škôl, ale na nich nie sú priradení žiadni DŽP ani zamestnanci – napr. telocvične alebo dielne zaradené ako elokované pracoviská mimo hlavnej budovy školy – budú zo zoznamu spravodajských jednotiek vyradené po relevantnom preukázaní tejto skutočnosti na odbore školstva príslušného okresného úradu v sídle kraja. Relevantným preukázaním je, že buď je táto skutočnosť obsiahnutá v zriaďovacej listine školy (v tom prípade stačí na okresný úrad doručiť kópiu zriaďovacej listiny) alebo riaditeľ školy doručí čestné prehlásenie o tom, že daný objekt nemá priradených žiadnych DŽP ani zamestnancov.

### Programové zabezpečenie

Školy vykonávajú aktualizáciu údajov prostredníctvom svojich školských informačných systémov (**aScAgenda:** [www.ascagenda.com](http://www.ascagenda.com), **eŠkola:** [www.vsetkopreskolu.sk/eskola](http://www.vsetkopreskolu.sk/eskola)).  
Ak škola nemá ešte vlastný ŠIS, môže si stiahnuť a nainštalovať ktorýkoľvek z týchto dvoch ŠIS v základnej bezplatnej verzii, ktorá umožňuje aktualizáciu údajov. Takým školám,  
ktoré ešte nemajú vlastný ŠIS a nainštalujú si novú verziu, odporúčame tak urobiť v dostatočnom časovom predstihu, aby sa stihli oboznámiť s funkcionalitou systému, ktorý si nainštalujú a aby stihli do tohto systému vložiť potrebné údaje. Na strane MŠVVaŠ SR sú tieto údaje spracúvané prostredníctvom RIS-u. Školám, ktoré majú už ŠIS nainštalovaný odporúčame ho pred zberom aktualizovať na najnovšiu verziu.

Ako bolo spomenuté v kapitole 3, každá škola poskytuje aktualizáciu údajov  
do centrálneho registra pod svojim EDUID. Z tohto dôvodu aj údaje v ŠIS musia byť vedené pod správnym EDUID, t.j. v prípade spojených škôl, ZŠ s MŠ a elokovaných pracovísk musia byť údaje každej zložky vedené v ŠIS pod EDUID tejto zložky.

Odporúčame si dôkladne preštudovať používateľskú príručku aplikácie **aScAgenda** a **eŠkola.**

Spôsob vkladania dát do ŠIS a exportu dát zo ŠIS do centrálneho registra je presne popísaný v príručkách jednotlivých ŠIS. Na tomto mieste len zdôrazňujeme, že proces exportu zo ŠIS je minimálne dvojkrokový. Ak sa v exportovaných údajoch vyskytnú chyby,  
tak treba tieto chyby opraviť v ďalších krokoch.

Školy sa kvôli aktualizácii údajov do centrálneho registra nemusia nikde inde evidovať ani nič potvrdzovať. Všetky činnosti spojené s aktualizáciou údajov robia vo svojom ŠIS. Upozorňujeme, že aktualizácia údajov do centrálneho registra nemení povinnosti škôl v iných zberoch.

Školy sa ďalšie informácie môžu dozvedieť aj na stránke <http://crinfo.iedu.sk>. Tu nájdu aj odpovede na najčastejšie kladené otázky a informácie o svojej poskytnutej dávke do CR v rozsahu počet DŽP, počet zamestnancov a dátum spracovania dávky.

Upozorňujeme, že tento rok školám nebudú v septembri resetované heslá pre prístup do RIS. Minuloročné heslá zostávajú pre septembrový zber platné. Novým školám budú heslá zaslané na ich mailové adresy. Nové školy musia oznámiť svoje kontakty (najmä e-mailovú adresu) na príslušný okresný úrad v sídle kraja.

### Atribúty DŽP

Školy musia od školského roka 2017/2018 do Centrálneho registra poskytovať všetky údaje, ktoré vyžaduje zákon.

[Zoznam atribútov](https://www.minedu.sk/data/files/10891_udaje-v-ris-20210809.xlsx) spolu so stručným popisom a povinnosťou vyplnenia je uvedený na stránke <http://www.minedu.sk/aktualizacia-udajov-do-centralneho-registra/>.

Školy si môžu skontrolovať údaje čo odoslali zo svojho ŠIS do CR (nielen počty DŽP a zamestnancov) v privátnej zóne na stránke <https://crinfo.iedu.sk/RISWeb/Login/Login?app=sasz> po zadaní prihlasovacieho mena a hesla.

**Kódy ŠaUO pre MŠ, ZŠ a OU**

Materské školy a základné školy si vyberajú z nasledovných položiek z priloženého číselníka, podobne OU pre žiakov prípravného ročníka:

|  |  |
| --- | --- |
| 7910 A 00 | materská škola |
| 7911 A 00 | špeciálna materská škola a škola pre deti so ŠVVP |
| 7920 A 00 | základná škola 0. ročník |
| 7921 B 00 | základná škola 1. stupeň |
| 7922 D 00 | základná škola 2. stupeň |
| 7930 A 00 | špeciálna základná škola prípravný ročník |
| 7931 B 00 | špeciálna základná škola a škola pre žiakov so ŠVVP -  1. stupeň |
| 7931 B 01 | špeciálna základná škola 1. stupeň s MP variant A |
| 7932 B 01 | špeciálna základná škola 1. stupeň s MP variant B |
| 7933 B 01 | špeciálna základná škola 1. stupeň s MP variant C |
| 7935 D 00 | špeciálna základná škola a škola pre žiakov so ŠVVP -  2. stupeň |
| 7935 C 01 | špeciálna základná škola 2. stupeň s MP variant A |
| 7936 C 01 | špeciálna základná škola 2. stupeň s MP variant B |
| 7937 B 01 | špeciálna základná škola 2. stupeň s MP variant C |
| 7940 B 00 | odborné učilište prípravný ročník |

Materské školy pre nadané deti a základné školy pre nadané deti používajú kód pre špeciálnu materskú školu, resp. pre príslušný stupeň špeciálnej základnej školy.

**Kódy ŠaUO pre medzinárodné študijné programy**

|  |  |  |
| --- | --- | --- |
| **Názov programu** | **porovnateľný so slovenským** | **Kód** |
| Cambridge International program | MŠ | 7910 A 57 |
| ZŠ I. st. | 7921 B 65 |
| ZŠ II. st. | 7922 D 75 |
| Gym | 7902 J 97 |
| Nemecko-slovenský program | MŠ | 7910 A 68 |
| ZŠ I. st. | 7921 B 76 |
| ZŠ II. st. | 7922 D 86 |
| Gym | 7902 J 98 |
| Francúzsko-slovenský program | MŠ | 7910 A 69 |
| ZŠ I. st. | 7921 B 77 |
| ZŠ II. st. | 7922 D 87 |
| Gym | 7902 J 96 |
| Edison Learning program | ZŠ I. st. | 7921 B 68 |
| ZŠ II. st. | 7922 D 78 |
| Primary Years Programme | ZŠ 1st. | 7921 B 69 |
| Middle Years Programme | ZŠ 2st. | 7922 D 79 |
| International Baccalaureate (IB) program | Gym | 7902 J 99 |
| Pearson-Edexcel | ZŠ I. st. | 7921 B 80 |
| ZŠ II. st. | 7922 D 90 |
| Gym | 7902 J 95 |

### Atribúty zamestnanca

Kmeňové školy spravodajských jednotiek odosielajú do CR údaje všetkých zamestnancov vrátane externých, s ktorými majú uzavretý pracovno-právny vzťah (pracovnú zmluvu, dohodu,...), včítane zamestnancov na materskej dovolenke. Kmeňovou školou sa myslí škola najvyššie v hierarchii (pre spojené školy je kmeňovou školou spojená škola, ktorá posiela údaje za zamestnancov vo všetkých podriadených organizačných zložkách a elokovaných pracoviskách).

Zamestnancom, ktorí majú so školami uzatvorené dohody o práci vykonávanej mimo pracovného pomeru (vrátane externých) sa do úväzku uvedie počet hodín, ktoré im za daný mesiac pripadá na jeden týždeň.

Pr. Dohodár v danom mesiaci odučí 15 hodín. V prvom týždni 3 hodiny, v druhom týždni 10 hodín, v treťom týždni 2 hodiny a vo štvrtom týždni neodučí ani hodinu. Do CR sa uvedie tento zamestnanec ako dohodár s týždenným úväzkom 3,75 hod. (15/4). Ak v danom mesiaci neodučí ani hodinu, ale dohoda trvá, do týždenného úväzku v tom mesiaci uvediete 0 hod. Pri týchto zamestnancoch sa nevyžaduje poskytnutie údajov o praxi, ani o platovej a pracovnej triede.

Dĺžka započítanej praxe sa prepočítava raz ročne k dátumu 31.12. kalendárneho roka v zmysle § 6 ods. 2 zákona č. 553/2003 Z. z.

Ak je škola/školské zariadenie neprávnym subjektom a pracovné zmluvy sú uzatvorené s jej zriaďovateľom (napr. zamestnanci MŠ nemajú zmluvu s MŠ ale s obcou, ktorá je zriaďovateľom tej MŠ), takisto sa do CR odosielajú údaje za všetkých zamestnancov, ktorí majú úväzok v tejto škole/školskom zariadení.

[Zoznam atribútov](https://www.minedu.sk/data/files/10891_udaje-v-ris-20210809.xlsx) spolu so stručným popisom a povinnosťou vyplnenia je uvedený  
na stránke <http://www.minedu.sk/aktualizacia-udajov-do-centralneho-registra/>.

Školy si môžu skontrolovať údaje čo odoslali zo svojho ŠIS do CR (nielen počty DŽP a zamestnancov) v privátnej zóne na stránke <https://crinfo.iedu.sk/RISPortal> po zadaní prihlasovacieho mena a hesla.

### Kontakty, odkazy

Pokiaľ potrebujete konzultovať niektoré nejasnosti, prípadne problémy ohľadom prihlasovania do informačného systému RIS, informácie Vám poskytnú zamestnanci  
Centra podpory používateľov, Dátové centrum rezortu školstva, na bezplatnom telefónnom čísle: **0800 138 033**, prípadne na e-mailovej adrese: [helpdesk@iedu.sk](mailto:helpdesk@iedu.sk)

Odpovede na Vaše otázky týkajúce sa obsahovej stránky aktualizácie údajov do Centrálneho registra Vám budú zodpovedané na e-mailovej adrese [aktualizacia\_ris@minedu.sk](mailto:aktualizacia_ris@minedu.sk)**.**

Odpovede na najčastejšie kladené otázky a informácie o svojej poskytnutej dávke do CR v rozsahu počet DŽP, počet zamestnancov a dátum spracovania dávky sa školy alebo ich zriaďovatelia môžu dozvedieť na stránke <http://crinfo.iedu.sk/>. Na tejto stránke sú verejne dostupné údaje bez potreby prihlásenia sa.

Školy vykonávajú aktualizáciu údajov prostredníctvom svojich školských informačných systémov:

* **aScAgenda:** [www.ascagenda.com](http://www.ascagenda.com)
* **eŠkola:** [www.vsetkopreskolu.sk/eskola](http://www.vsetkopreskolu.sk/eskola)